Akteur, ses ander dood ná vliegtuig val(Foto: Rutherford County Fire Rescue/Twitter) Die Tarzan-akteur Joe Lara, sy vrou en vyf ander is vermoedelik dood nadat ŉ ligte straler naby Nashville in die Amerikaanse deelstaat Tennessee neergestort het. Die ligte straler het omstreeks 11:00 Saterdag (plaaslike tyd) in Percy Priest Lake, sowat 19 km suid van Nashville, neergestort. Die vliegtuig het kort tevore van die Smyrna-lughawe opgestyg en was onderweg na Palm Beach, Florida. Teen Saterdagaand is die soek-en-reddingsoperasie afgelas. “In dié stadium soek ons nie meer na oorlewendes nie, maar probeer eerder soveel moontlik van die ongelukstoneel herwin,” het kapt. Joshua Sanders van Rutherford County Fire & Rescue gesê. Joe en Gwen Lara. Verskeie wrakstukke asook menslike oorskot is teen Sondagmiddag gevind. Lara het Tarzan gespeel in die TV-rolprent Tarzan in Manhattan wat in 1989 vrygestel is. Hy het later in die televisiereeks Tarzan: The Epic Adventures gespeel wat van 1996 tot 1997 op die kassie te sien was. Sy vrou, Gwen Shamblin Lara, met wie hy in 2018 getroud is, was ŉ dieetghoeroe en stigter van die Remnant Fellowship Church. Sy word oorleef deur twee kinders uit ŉ vorige huwelik.